Hakuninmaa | Realia Asuntovuokraus
Hakuninmaa on Helsingin Kaarelaan kuuluva asuinalue. Rakennuskantaan kuuluvat sekä 50-luvulla rakennetut rintamamiestalot että 80-luvulla rakennetut rivi- ja paritalot. Hakuninmaa on erityisesti lapsiperheiden suosiossa alueen rauhallisuuden vuoksi; läpikulkuliikennettä ei alueella ole lähes lainkaan.
Alueen länsipuolella kulkeva Hämeenlinnanväylä tuo sujuvuutta liikkumiseen. Helsingin keskustaan pääsee bussillakin noin puolessa tunnissa, ja Myyrmäkeen tai Kannelmäkeen parissakymmenessä minuutissa. Omalla autolla kulkeminen sujuu näppärästi moneen suuntaan.
Hakuninmaan asuinalueella toimivat päiväkoti, kioski, yläaste sekä ruotsinkielinen ala-aste. Muut palvelut sijaitsevat muutaman kilometrin päässä Kannelmäessä tai Vantaan Kaivokselassa ja Myyrmäessä. Alueen ulkoilumahdollisuudet ovat erinomaiset: Keskuspuiston ulkoilumaastot, Haltialan alue sekä Pitkäkoski sijaitsevat lähellä ja kutsuvat rauhoittumaan.